ΓΡΑΠΤΗ ΕΡΩΤΗΣΗ P-2767/98

υποβολή: Antonios Trakatellis (PPE) προς την Επιτροπή

(7 Σεπτεμβρίου 1998)

Θέμα: Ταμείο Συνοχής: έργα σχετικά με τη βιολογική επεξεργασία λυμάτων Θεσσαλονίκης

Τα υπάριθμόν 194/09/61/010 και 94/09/61/043 έργα με τίτλο "Επέκταση και ολοκλήρωση βιολογικής επεξεργασίας λυμάτων Θεσσαλονίκης-Στάδιο ΙΙ" και "Ολοκλήρωση εγκαταστάσεων επεξεργασίας λυμάτων τουριστικής περιοχής Θεσσαλονίκης" εντάχθηκαν στα έργα που χρηματοδοτούνται από το Ταμείο Συνοχής το 1995.

Σύμφωνα με την ανακοίνωση της Επιτροπής(1) η έναρξη της λειτουργικής φάσης για το πρώτο έργο προβλέπεται το 1999, ενώ το δεύτερο όφειλε να έχει ολοκληρωθεί στις 31.12.1996. Λαμβάνοντας υπόψη ότι:

- οι ελληνικές αρχές ανακοίνωσαν τον Μάιο του 1997 προς την Επιτροπή ότι οι εργασίες που αφορούν την κατασκευή των εγκαταστάσεων επεξεργασίας λυμάτων στη Θεσσαλονίκη έχουν ολοκληρωθεί και ότι η λειτουργία αυτών των εγκαταστάσεων βρίσκεται σε στάδιο δοκιμής,

- λαμβάνοντας υπόψη ότι στο πλαίσιο του έργου 194/09/61/010 οι ελληνικές αρχές δεσμεύονται να προβούν σε επέκταση του δικτύου αποχέτευσης, στη σύνδεση της βιομηχανικής περιοχής με αποχετευτικό δίκτυο και να ελέγχουν την ποιότητα των βιομηχανικών αποβλήτων,

- λαμβάνοντας υπόψη ότι είναι απολύτως αναγκαία η ολοκλήρωση των έργων καθαρισμού του Θερμαϊκού κόλπου για τη διάσωση του θαλάσσιου οικοσυστήματος από την ανεξέλεγκτη ημερήσια απόρριψη 150.000 κυβικών μέτρων αστικών λυμάτων και 60.000 κυβικών μέτρων βιομηχανικών αποβλήτων,

Η Επιτροπή μπορεί να απαντήσει:

1. σε ποιο στάδιο βρίσκεται η κατασκευή των έργων και πότε προβλέπεται να ολοκληρωθούν;

2. ποια είναι η κοινοτική συνδρομή και τι ποσά έχουν χορηγηθεί έως σήμερα για καθένα από τα εν λόγω έργα;

3. υπάρχουν καθυστερήσεις σχετικά με την ολοκλήρωσή τους και, εάν ναι, πού οφείλονται αυτές;

4. υπάρχουν κατασκευαστικές δυσκολίες και ατέλειες και, εάν ναι, ποιες διαπιστώθηκαν και ποιά μέτρα πρόκειται να ληφθούν για να εξασφαλισθεί η αξιοποίηση των πόρων που έχουν διατεθεί με σκοπό την ολοκλήρωση των έργων;

5. ποιες από τις συμπληρωματικές δεσμεύσεις που ανέλαβε η ελληνική κυβέρνηση τηρούνται σχετικά με το έργο 194/09/61/010;

Απάντηση της κας Wulf-Mathies εξ ονόματος της Επιτροπής

(5 Οκτωβρίου 1998)

Το έργο "Ολοκλήρωση εγκαταστάσεων βιολογικής επεξεργασίας λυμάτων τουριστικής περιοχής Θεσσσαλονίκης" ολοκληρώθηκε εντός της προβλεπόμενης προθεσμίας και λειτουργεί από τον Φεβρουάριο 1997. Η κοινοτική συνδρομή για το έργο αυτό ανέρχεται σε 2,7 εκατ. ECU, εκ των οποίων 80 % έχει ήδη καταβληθεί. Το υπόλοιπο θα καταβληθεί μετά από υποβολή επίσημης αίτησης των ελληνικών αρχών.

Το έργο "Επέκταση και ολοκλήρωση βιολογικής επεξεργασίας λυμάτων Θεσσαλονίκης - στάδιο ΙΙ" είναι υπό κατασκευή. Ένα πέμπτο του συνόλου των έργων έχει ολοκληρωθεί μέχρι σήμερα. Όσον αφορά πιο συγκεκριμένα τις εγκαταστάσεις βιολογικής επεξεργασίας, έχει πραγματοποιηθεί το 35 % των εργασιών. Η επεξεργασία, επομένως, ποσότητας λυμάτων άνω των 60.000 m3 ανά ημέρα θα είναι δυνατή στο προσεχές μέλλον. Όσον αφορά τον υποθαλάσσιο αγωγό διάθεσης έχει ολοκληρωθεί το 15 % και οι εργασίες βελτίωσης του εξοπλισμού έχουν αρχίσει. Σύμφωνα με τις ελληνικές αρχές, το έργο θα ολοκληρωθεί στο τέλος του 1999.

Η κοινοτική συνδρομή που χορηγήθηκε για το έργο αυτό ανέρχεται σε 59,3 εκατ. ECU εκ των οποίων 13,8 εκατ. ECU έχουν καταβληθεί και 12,5 εκατ. ECU θα καταβληθούν κατόπιν αιτήσεως των ελληνικών αρχών.

Το έργο αυτό σημείωσε καθυστέρηση στην κατασκευή λόγω της επεξεργασίας των διαφόρων μελετών που είναι απαραίτητες πριν αρχίσουν οι εργασίες κατασκευής. Απ'όσο γνωρίζει η Επιτροπή, δεν έχουν διαπιστωθεί κατασκευαστικές ατέλειες μέχρι σήμερα.

Όσον αφορά τις δεσμεύσεις που ανέλαβαν οι ελληνικές αρχές, πρέπει να σημειωθεί ότι τα ύδατα του Θερμαϊκού Κόλπου παρακολουθούνται από επιστημονικά προγράμματα, η ανίχνευση (screening) των βιομηχανικών λυμάτων θα ολοκληρωθεί εάν είναι αναγκαίο και θα διενεργεθεί διαγωνισμός για το σχέδιο διαχείρισης του αποχετευτικού δικτύου πολύ σύντομα. Η βιομηχανική περιοχή θα συνδεθεί με το δίκτυο μετά την ολοκλήρωση των εγκαταστάσεων του σταδίου ΙΙ και ο έλεγχος των βιομηχανικών λυμάτων θα τεθεί επομένως σε εφαρμογή.

(1) ΕΕ C 244 της 22.8.1996.